બ્લૅકહેડ્સમાંથી છુટકારો મેળવવા શું કરવું એ જાણવા સૌથી પહેલાં તો બ્લૅકહેડ્સ એટલે શું એ જાણી લેવું જરૂરી છે. વાસ્તવમાં બ્લૅકહેડ્સ એ બીજું કંઈ નહીં, આપણા ચહેરાની ત્વચામાંથી સતત ઝરતા તેલનું જામી ગયેલું સ્વરૂપ જ છે. ફરક માત્ર એટલો જ છે કે જ્યાં સામાન્ય રોમછિદ્રોમાંથી આ તેલ ઝરીને બહાર નીકળી જાય છે ત્યાં જ કેટલીક વાર ધૂળ, માટી, ગંદકી, બૅક્ટેરિયા કે ત્વચાના મૃત કોષોને પગલે કેટલાંક રોમછિદ્રો બંધ થઈ જતાં એમાંથી આ તેલ ઝરીને બહાર નીકળી શકતું નથી. આવું તેલ હવાના સંપર્કમાં આવતાં ઑક્સિડાઇઝ થઈને કાળું બની જાય છે અને બ્લૅકહેડ્સનું સ્વરૂપ ધારણ કરી લે છે. આમ તો આ સમસ્યા કુમારાવસ્થામાં સૌથી વધુ સતાવે છે, પરંતુ એ સિવાય શરીરનાં હૉર્મોન્સમાં આવેલાં પરિવર્તનો, કૉસ્મેટિક પ્રોડક્ટ્સનો વધુપડતો ઉપયોગ, ત્વચાનું યોગ્ય ધ્યાન ન રાખવું, સ્ટ્રેસ તથા જિનેટિક કારણો પણ એના ઉદ્ભવ પાછળ ભાગ ભજવતાં હોય છે.